recursal/SuperWikiNEXT-32B huggingface dataset:
**Gabčíkovo** (kuni 1948. aastani **Beš**, ungari keeles *Bős*) on linn Slovakkias Trnava maakonnas Dunajská Streda ringkonnas.

Geograafiline asend
-------------------

Gabčíkovo asub Doonau kaldal Ungari piiri ääres, Dunajská Stredast ligikaudu 9 km lõunas ja Bratislavast umbes 44 km kagus.

Ajalugu
-------

Asulat on esmamainitud 1102. aastal (*Beys*). Tõenäoliselt sai asula nime piirkonnas elanud petšeneegide järgi. 1468. aastal sai Bős iganädalaste laatade korraldamise õiguse. 16. sajandil saabus asulasse saksa koloniste. 1861. ja 1867. aastal laastas küla tulekahju. 1948. aastal anti külale uueks nimeks Gabčíkovo slovaki rahvusest Tšehhoslovakkia sõjaväelase Jozef Gabčíki (1912–1942) auks, kes osales Reinhard Heydrichi atentaadis. 1997. aastal toimus Gabčíkovos rahvahääletus, mis pidi otsustama, kas küla taotleb uuesti linna staatust. Rahvahääletuse tulemus jäi aga kehtetuks kodanike ebapiisava osaluse tõttu. Linnaõigused sai Gabčíkovo 1. jaanuaril 2016.

Majandus
--------

1977. aastal alustati Doonaule Ungari–Tšehhoslovakkia ühisprojektina Gabčíkovo–Nagymarosi tammide ja hüdroelekrijaama ehitamist. 1989. aastal katkestas Ungari ühepoolselt ehitustööd. Slovakkia poolel anti hüdroelektrijaam käiku 1996. aastal.

Rahvastik
---------

Slovakkia 2021. aasta rahvaloenduse andmetel oli Gabčíkovo elanikest ungarlasi 80,6%, slovakke 13,9%, tšehhe 0,34%, poolakaid 0,13%, venelasi 0,11% ja serblasi 0,11%. Rahvus oli teadmata 4,55%-l elanikest.

Sõpruslinnad
------------

* Ungari Enese, Ungari
* Ungari Kondoros, Ungari
* Rumeenia Mihăileni, Rumeenia
* Ungari Nagymaros, Ungari
* Ungari Pázmándfalu, Ungari

Viited
------

1. ↑  Sčítanie obyvateľov, domov a bytov 2021 na Slovensku
2. ↑  Dejiny mesta Mesto Gabčíkovo. Vaadatud 3. detsembril 2023
3. ↑  SK, Gabcikovo – A Town Known for Its Dam Infoglobe. Vaadatud 3. detsembril 2023
4. ↑  Number of population by ethnicity in the municipality Gabčíkovo at 1. 1. 2021 Sčítanie obyvateľov, domov a bytov 2021. Vaadatud 3. detsembril 2023
**Łahojski rajoon** on 2. järgu haldusüksus (rajoon) Minski oblastis Valgevenes. Rajooni pindala on 2365 km². 2009. aasta seisuga elas seal 35 957 inimest.

Rajoon moodustati 1924. aastal. Rajoon koosneb järgmistest külanõukogudest: Akałoŭ, Akciabari, Astrošycy, Białaručy, Hajna, Januškavičy, Kamiena, Krajski, Łahojski, Niastanavičy, Pleščanicy, Švaby, Zadorje ja Zarečča külanõukogu.

Halduskeskus on Łahojski linn. Teine tähtsam asula on Pleščanicy alev. Rajooni territooriumil asub Chatyńi memoriaalkompleks.

* Siličy mäesuusakeskus Łahojski juuresSiličy mäesuusakeskus Łahojski juures
* Chatyńi memoriaalkompleksChatyńi memoriaalkompleks
* ŁahojskŁahojsk

Rajooni tähtsamaks jõeks on Hajna. Teised suuremad jõed on Nerise jõgikonda kuuluvad Ilija ja Dzvinasa. Rajoon asub suuremalt osalt Łahojski kõrgustikul, loodeosa aga Narači-Vilija madalikul. Kõrgused ulatuvad valdavalt 200–250 meetrit üle merepinna. Narači-Vilija madaliku aladel varieeruvad kõrgused 10 meetrit km² kohta, ülejäänud rajoonis aga 40–50 meetrit km² kohta. Madalaim koht asub Hajna jõe ääres (154,7 meetrit), kõrgeim koht asub Vialikija Biesiady küla lähistel (333 meetrit). Rajooni territooriumil asub 15-kilomeetrise diameetriga Łahojski meteoriidikraater, mis aga pealiskorras ei kajastu.

2009. aasta seisuga olid elanikest 92,79% valgevenelased, 5,09% venelased ja 2,12% oli teistest rahvustest. 80,83% elanike emakeel oli valgevene keel, 17% elanike emakeel oli vene keel. Koduse keelena kõneles valgevene keelt 55,48%, vene keelt aga 40,26% elanikke.

Välislingid
-----------

 Łahojski rajoon – pildid, videod ja helifailid Wikimedia Commonsis
* Rajoon Minski oblasti täitevkomitee kodulehel (*vene keeles*)
* Rajooni täitevkomitee koduleht (*vene keeles*)
* Rajooni kaart

| * v
* r
Minski oblasti haldusjaotus |
| --- |
| Rajoonid | 
Barysaŭ rajoon • Bierazino rajoon • Červieńi rajoon • Dziaržynski rajoon • Kapyli rajoon • Klecki rajoon • Krupki rajoon • Łahojski rajoon • Lubańi rajoon • Maładziečna rajoon • Minski rajoon • Miadziełi rajoon • Niasviži rajoon • Puchavičy rajoon • Salihorski rajoon • Słucki rajoon • Smalavičy rajoon • Staryja Darohi rajoon • Stoŭbcy rajoon • Uzda rajoon • Vałožyni rajoon • Vilejka rajoon |
| Oblastilise alluvusega linnad | 
Žodzina |
Hamari Traoré 2017. aastal Rennesi Stade'i mängijana
**Hamari Traoré** (sündinud 27. jaanuaril 1992 Bamakos) on Mali jalgpallur, kes mängib paremkaitsjana Hispaania kõrgliigaklubis Real Sociedad ja Mali jalgpallikoondises. Ta on koondises kapten.

Ta alustas klubikarjääri Mali klubis USFAS Bamako.

2012. aastal liitus ta Prantsusmaa klubiga Paris FC, mille meeskonnas debüteeris ta hooajal 2012/12 Prantsusmaa tugevuselt kolmandas liigas. Aastatel 2013–2015 mängis ta Belgia kõrgliigaklubis Lierse. Seejärel naasis ta Prantsusmaale ning liitus Reims'iga. Aastatel 2017–2023 mängis ta Prantsusmaa kõrgliigaklubis Rennesi Stade. 2019. aastal kuulus ta Rennesi meeskonda, mis võitis Prantsusmaa karikafinaalis Paris Saint-Germaini.

2023. aasta juulis sõlmis ta kaheaastase lepingu Real Sociedadiga.

Mali jalgpallikoondises tegi Traoré debüüdi 9. oktoobril 2015 sõprusmängus Burkina Faso vastu. Koondisekarjääri esimese värava lõi ta 9. oktoobril 2020 sõprusmängus Ghana vastu. Alates 2017. aastast on ta kuulunud Mali koondisse neljadel Aafrika rahvaste karikavõistlustel.

Viited
------

1. ↑   (vaadatud 17.1.2024)
2. ↑   (vaadatud 17.1.2024)
**Dziaržynski rajoon** on 2. järgu haldusüksus (rajoon) Minski oblastis Valgevenes. Rajooni pindala on 1152 km². 2009. aasta seisuga elas seal 61 252 inimest.

Rajoon moodustati 1924. aastal, tänapäevast nime kannab aga aastast 1934. Rajoon koosneb järgmistest külanõukogudest: Baravoje, Dabryniova, Dziamidavičy, Dziaržynski, Fanipali, Nieharełaje, Putčyna, Rubiłki, Stańkava ja Vołma külanõukogu.

Halduskeskus on Dziaržynski linn. Teised tähtsamad asulad on Fanipali linn, Nieharełaje agrolinnake ja Stańkava küla.

* Vołma‎Vołma‎
* ŽuravinkaŽuravinka
* Dziaržynskaja mägiDziaržynskaja mägi

Rajooni tähtsaim jõgi on Vusa. Dziaržynski rajoon asub suuremalt osalt Minski kõrgustikul, lõunaosa aga Stoŭbcy tasandikul. Kõrgeim koht on Dziaržynskaja (345 meetrit).

2009. aasta seisuga olid elanikest 85,56% valgevenelased, 8,24% venelased, 2,84% poolakad, 1,36% ukrainlased ja 2% oli teistest rahvustest. 66,93% elanike emakeel oli valgevene keel, 30,17% elanike emakeel oli vene keel. Koduse keelena kasutas valgevene keelt 34,05%, vene keelt aga 62,19% elanikke.

Välislingid
-----------

 Dziaržynski rajoon – pildid, videod ja helifailid Wikimedia Commonsis
* Rajoon Minski oblasti täitevkomitee kodulehel (*vene keeles*)
* Rajooni täitevkomitee koduleht (*vene keeles*)
* Rajooni kaart

| * v
* r
Minski oblasti haldusjaotus |
| --- |
| Rajoonid | 
Barysaŭ rajoon • Bierazino rajoon • Červieńi rajoon • Dziaržynski rajoon • Kapyli rajoon • Klecki rajoon • Krupki rajoon • Łahojski rajoon • Lubańi rajoon • Maładziečna rajoon • Minski rajoon • Miadziełi rajoon • Niasviži rajoon • Puchavičy rajoon • Salihorski rajoon • Słucki rajoon • Smalavičy rajoon • Staryja Darohi rajoon • Stoŭbcy rajoon • Uzda rajoon • Vałožyni rajoon • Vilejka rajoon |
| Oblastilise alluvusega linnad | 
Žodzina |
**Mikael Antero Granlund** (sündinud 26. veebruaril 1992 Oulus) on Soome jäähokimängija, kes mängib ründajana NHL-i klubis San Jose Sharks.

Klubikarjäär
------------

Soome kõrgliigas debüteeris ta hooajal 2008–09 Kärpäte meeskonnas. Aastatel 2009–2011 mängis ta HIFK-is. Hooajal 2009–10 oli Soome kõrgliigas resultatiivseim uustulnukas (13+27) ning valiti hooaja parimaks uustulnukaks. 2009. aastal valiti ta Soome aasta noorsportlaseks. 2011. aastal tuli ta HIFK-iga Soome meistriks.

2010. aastal valis Minnesota Wild ta NHL-i *draft* '​is üheksanda valikuna. Wildi meeskonnas asus ta NHL-is mängima hooajal 2012–13.

2019. aasta veebruaris kaubeldi ta Wildist Kevin Fiala vastu Nashville Predatorsi.

2023. aasta märtsis kaubeldi Granlund Predatorsist Pittsburgh Penguinsi. Ta mängis seal vaid hooaja lõpuni. 2023. aasta augustis kaubeldi Granlund suurema tehingu raames Penguinsist San Jose Sharksi.

Koondisekarjäär
---------------

Ta on esindanud Soomet U18- ja U20-koondises. 2010. aastast kuulub ta ka Soome esindusmeeskonda.

2011. aasta jäähoki maailmameistrivõistluste poolfinaalis lõi ta Venemaa vastu värava, tõstes värava tagant tulles litri hokikepi laba peale ja selle värava ülemisse nurka visates.

2014. aasta taliolümpiamängudel võitis ta Soome koondisega pronksmedali ja Granlund valiti turniiri sümboolsesse koosseisu.

2016. aasta maailmameistrivõistlustel võitis ta hõbemedali ja valiti taas turniiri sümboolsesse koosseisu.

2022. aastal tuli ta Soome koondisega teist korda maailmameistriks. Finaalis lõi ta Kanada vastu kaks väravat.

Isiklikku
---------

Tema noorem vend Markus Granlund on samuti jäähokimängija.

Viited
------

1. ↑  "Predators acquire Granlund from Wild for Fiala". tsn.ca. 25.2.2019. Vaadatud 21.10.2021
2. ↑  "Penguins Acquire Granlund from the Predators for a 2023 2nd Round Pick". *NHL.com*. 1. märts 2023. Vaadatud 3. märtsil 2023.
3. ↑  Satriano, David (6. august 2023). "Karlsson goes to Penguins in 3-team trade with Sharks, Canadiens". *NHL.com*. Vaadatud 6. augustil 2023.

Välislingid
-----------

 Mikael Granlund – pildid, videod ja helifailid Wikimedia Commonsis
* Mikael Granlund NHL.com lehel
* Mikael Granlund hockeydb.com lehel

| * v
* r
San Jose Sharks |
| --- |
| 
**Väravavahid**: Mackenzie Blackwood **·** Kaapo Kähkönen |
| 
**Kaitsjad**: Calen Addison **·** Matt Benning **·** Kyle Burroughs **·** Ty Emberson **·** Mario Ferraro **·** Nikolai Knõzov **·** Jacob MacDonald **·** Jan Rutta **·** Radim Šimek **·** Marc-Édouard Vlasic |
| 
**Ründajad**: Aleksandr Barabanov **·** Thomas Bordeleau **·** Logan Couture **·** Anthony Duclair **·** William Eklund **·** Mikael Granlund **·** Tomáš Hertl **·** Mike Hoffman **·** Luke Kunin **·** Kevin Labanc **·** Jacob Peterson **·** Givani Smith **·** Nico Sturm **·** Filip Zadina **·** Fabian Zetterlund |
Oliver Burke
**Oliver Jasen Burke** (sündinud 7. aprillil 1997 Kirkcaldys) on Šotimaa jalgpallur, kes mängib parema äärepoolkaitsjana Saksamaa kõrgliigaklubis Bremeni Werder ja Šotimaa jalgpallikoondises.

Ta alustas klubikarjääri Inglismaa klubis Nottingham Forest, mille noorteakadeemiaga liitus ta 2005. aastal. 2014. aasta septembris sõlmis ta klubiga profilepingu ja tegi 2015. aasta veebruaris Nottingham Foresti põhimeeskonnas debüüdi Inglismaa esiliigas. Samal hooajal jõudis ta veel laenulepingu alusel mängida Inglismaa kolmanda liiga klubis Bradford City. 2016–17 tegi muljetavaldava hooaja alguse, kui lõi Nottingham Foresti särgis viie esimese liigamänguga neli väravat. 2016. aasta augustis siirdus ta äsja Saksamaa kõrgliigasse tõusnud RB Leipzigisse. Üleminekusumma oli umbes 13 miljonit naelsterlingit, millega Burke sai läbi aegade kallimaks Šotimaa jalgpalluriks. 25. septembril 2016 lõi ta värava 1. FC Kölni vastu, saades sellega alates 1999. aastat esimeseks Šotimaa mängijaks pärast Brian O'Neili, kes on Saksamaa kõrgliigas värava löönud.

2017. aasta augustis naasis Burke Inglismaale, liitudes Premier League'is mängiva West Bromwich Albioniga. Üleminekusumma oli 15 miljonit naelsterlingit. Hooaja 2018–19 esimeses pooles ei saanud ta enam klubi meeskonnas mänguaega ning ta suundus 2019. aasta jaanuaris hooaja teiseks pooleks laenule Šotimaa kõrgliigaklubisse Celtic. Ta lõi ülejäänud hooaja jooksul liigas neli väravat ja tuli Celticuga Šotimaa meistriks. 2019. aasta augustis suundus ta üheks hooajaks laenule Hispaania kõrgliigaklubisse Deportivo Alavés.

2020. aasta septembris sõlmis ta lepingu Inglismaa kõrgliigaklubiga Sheffield United. 2022. aasta jaanuaris läks ta hooaja lõpuni laenule esiliigaklubisse Millwall.

2022. aasta juunis naasis Burke Saksamaale ja sõlmis lepingu Bremeni Werderiga.

Debüüdi Šotimaa jalgpallikoondises tegi Burke 29. märtsil 2016 sõprusmängus Taani vastu. Koondisekarjääri esimese värava lõi ta 8. juunil 2019 EM-i valikmängus Küprose vastu.

Saavutused
----------

Celtic
* Scottish Premiership: 2018–19

Viited
------

1. ↑  "Oliver Burke: Nottingham Forest winger joins RB Leipzig for £13m". Vaadatud 10.6.2019
2. ↑  "Oli Burke: Sheffield United striker leaves to join German club Werder Bremen". *BBC Sport*. 29. juuni 2022. Vaadatud 29. juunil 2022.
**Neologism** ehk **uudiskeelend** on suhteliselt hiljuti käibele tulnud või alles soovitatav keelend, samuti tuntud keelendi rakendus täiesti uues tähenduses. Ühesõnaline neologism on uudissõna. 

Neologism võib tähistada uut mõistet (*faksima, punkar, piipar, euroskeptik, erastamisväärtpaberid, perearst, piraatkassett, riiulifirma, turvavärav (kaubamajas), keskkonnahoidlik, lendav taldrik, seire, rohelised*) või tulla mõne senise keelendi asemele või kõrvale. Neologisme tekitatakse tihti olemasolevate sõnade ühendamise teel (kombineeritud nime- ja omadussõnad) või lisades sõnale uus ja unikaalne järel- või eesliide. Neologismid võivad saada populaarseks läbi massimeedia, interneti või suusõnaliselt. Kui aga uudissõnad levima ei hakka, võivad nad kaduda sama kiiresti kui need tekkisid. See, kas ja kuidas neologism edasi püsib meie keele osana, sõltub suuremalt jaolt sellest, kuidas inimesed neid vastu võtavad. Kõige tõenäolisem põhjus, miks neologism ei pruugi kasutusele jääda, on see, et loodud sõna erineb liiga palju algsest sõnast.

Näiteid inglise keelest
-----------------------

Inglise keeles on väga levinud sõnaks saanud *brunch*. See on kohversõna (*portmanteau*), mis on moodustatud sõnadest *breakfast* ja *lunch*. Kohversõna on segusõna, mis kombineeritakse kahest sõnast. Eesti keeles on sõnadest "suits" ja "udu" moodustatud kohversõna ehk sulandsõna "sudu". 

Lewis Carrolls lõi sõna *snark*, mis on loodud sõnadest *snake* ja *shark*. Kõige sagedamini leiab neologisminäiteid teadusest, ilukirjandusest ja kirjandusest. Näiteks sõna *laser* tuli kasutusele 1960. aastal ning algselt oli see inglise keeles ***L**ight **A**mplification by **S**timulated **E**mission of **R**adiation*.

Ajalugu
-------

Termin "neologism" võeti esmalt kasutusele Inglismaal 1772. See oli laensõna prantsuskeelsest sõnast *néologisme* (1734). Uue sõna või doktriini pooldajat võib nimetada neoloogiks. Neologisme luuakse üldiselt siis, kui keegi leiab, et uuele sõnale pole selles keeles loodud veel sobivat mõistet või kui keel pole piisavalt üksikasjalik. Kõige sagedamini luuakse neologisme seadustes, valitsusasutustes ja tehnoloogias. Teine põhjus, miks luuakse neologisme, on see, et mõnel sõnal võib olla mitu tähendust või tähendus on ebamäärane.

Kirjandus
---------

TIhti võivad saada ka raamatute autorite nimedest neologismid. Näiteks sõna "orwellilik" on tuletatud kirjanik George Orwelli nimest, viidates ta romaanile "1984", ja sõna "kafkalik" on tuletis kirjanik Franz Kafka nimest. Ka tuntud teoste peategelaste nimedest on loodud neologisme. Donkihhote ja donkihhotlik on neologismid, mis põhinevad Cervantese teosel "Don Quijote".

Vaata ka
--------

* Historism
* Arhaism

Viited
------

1. ↑  "portmanteau".
|  |  |
| --- | --- |
|  |  *See artikkel räägib vigastusest; perekonnanime kohta vaata artiklit Haav (perekonnanimi)* |

---

Väike lõikehaav sõrmel
**Haav** on nahka või limaskesta kogu ulatuses läbiv vigastus, mille puhul pind suhteliselt kiiresti rebeneb, lõigatakse või torgatakse läbi (**lahtine haav**), samuti kui kahjustatakse naha all asuvaid kudesid või elundeid (**muljumishaav**). Haava põhilisteks tunnusteks on verejooks, valulisus ja koedefekt. 

Patoloogias on haav naha või limaskesta ja/või nendealuste kudede mehaaniline vigastus.

Haavade liigitus
----------------

### Akuutsed haavad

* Haavade põhjused: traumad, operatsioonid ja termilised kahjustused.
* Vigastuse sügavusest lähtuvalt on haavad: lihtsad või komplitseeritud.
* Tekkepõhjuse järgi jagunevad haavad : laskehaav, torkehaav, põletushaav, lõikehaav, söövitushaav, põrutushaav jne.
* Akuutsed haavad paranevad üldjuhul hästi 2–3 nädala jooksul.

### Krooniline haavand

* Kroonilised haavandid on: lamatis, venoosne haavand, arteriaalne haavand, segatüüpi ehk kombineeritud haavand ning diabeetiline haavand.
* Krooniline haavand on enamasti visuaalselt raskesti hinnatav ja selle ravi venib nädalate- ning kuudepikkuseks.

Esmaabi
-------

Lahtiste haavade korral on esmaabi põhimõtteliselt ühesugune – verejooks tuleb kõigepealt peatada käega haava kokku surudes või rõhksideme abil. Arteriaalse verejooksu korral aga pingsideme (žguti või täispuhutava manseti) abil. Haav tuleb katta kuiva steriilse sidemega, vältida tuleb nakkuse sattumist haava. Esmaabi juurde kuulub ka valutustamine, mis on vajalik põletuste, suurte haavade ning lahtiste luumurdude korral. Suuremad haavad vajavad õmblemist. 

Haava on vajalik jälgida, et märgata infektsiooni tunnuseid: haava ümbruse turse, punetus, valulikkus, mäda eritumine, rohke eritis, äkiline verejooks.

Ravi
----

Haavu ravitakse üldjuhul universaalsete haavaravivahenditega, mis sobivad ühtviisi hästi kõikidele haava liikidele kõigis paranemisfaasides. Tüsistunud haava ravitakse antibiootiliste salv- ja geelsidemete abil. Mädase haava puhastamiseks võib kasutada vesinikperoksiidi 1–3%-list lahust.

Haava ravi on varem tehtud ka vaklade, kaanide ning isegi seguga laukudest, veinist ja lehma sapist.

Vaata ka
--------

|  |  |
| --- | --- |
|  | Tsitaadid Vikitsitaatides: **Haav** |

* haavand
* trauma

Viited
------

1. 1 2  Haiguste ABC. kliinik.ee, vaadatud 21. detsember 2023.
2. ↑  Haavade praktiline liigitus.
3. ↑  Tait, Amelia (26. veebruar 2023). "Medieval medicine: the return to maggots and leeches to treat ailments". *The Observer* (Briti inglise). ISSN 0029-7712. Vaadatud 16. märtsil 2023.

Välislingid
-----------

* Kodune ravi: kas haav paraneb kooriku all hästi või vajab õhku? tervis.postimees.ee, 12. juuli 2023.
* Haavahoolduse ABC: mida teha, kui haav sugugi ei parane? tervis.postimees.ee, 30. detsember 2017.
*Hippolais languida*
**Kõnnu-käosulane** (*Hippolais languida*) on roolindlaste sugukonda käosulase perekonda kuuluv linnuliik.

Levila
------

Kõnnu-käosulane on levinud Kesk-Aasias Kaspia merest idas ja Pärsia lahest põhjas, samuti paiguti Lähis-Idas Iisraelis ja Kagu-Türgis.

Välimus
-------

Ta on umbes 14 cm pikkune. Ülapool on kõnnu-käosulase sulestik on hall, alapool valkjas. Küünarsulgede heledad servad moodustavad tiivalaigu. Sugupooled on sarnased.

Elupaik
-------

Kõnnu-käosulane elab põõsastikega liivasel ja kaljusel kõnnumaastikul tamariski- ja türnpuutihnikutes nii tasandikel kui ka mägedes 1600 m kõrguseni.

Pesitsemine
-----------

Taimeosadest tehtud kausikujuline pesa on põõsas 0,5–2 meetri kõrgusel maapinnast.
Kurnas on neli kuni viis muna.

Toitumine
---------

Toiduks on peamiselt putukad.

Viited
------

1. ↑   (vaadatud 2.1.2022)
2. 1 2 3 4  Cramp, Stanley (toim.) 1992: The Birds of the Western Palearctic. Vol. VI Warblers. - Oxford University Press. Hong Kong.
Loviisa tuumaelektrijaam
**Loviisa tuumaelektrijaam** on tuumaelektrijaam Soomes Loviisa linnas. Jaam asub Hästholmeni saarel umbes 90 km Helsingist ida pool.

Elektrijaamas on kaks nõukogude VVER-440-tüüpi surveveereaktorit. Mõlema reaktori võimsus on 490 MW.

Loviisa tuumaelektrijaam hakkas tööle 1977. aastal, kui reaktor Loviisa 1 hakkas elektrit tootma. Nelja aasta pärast, 1981. aastal võeti kasutusele reaktor Loviisa 2.

Loviisa tuumaelektrijaam kuulub energiakontsernile Fortum.

Probleemid
----------

Aastal 2012 tuli teine reaktor sulgeda, kuna esimese reaktori remont tekitas selles häireid. 
Jaanuaris 2024 läks teine reaktor jälle rikki ja elektritootmist tuli vähendada.

Viited
------

1. ↑  Häired reaktoris sundisid sulgema.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Loviisa tuumaelektrijaam** |

* Loviisa tuumaelektrijaama koduleht
* "Loviisa tuumajaama mõjuhinnang tõstab fookusesse selle tuleviku" ERR Novaator, 13. august 2020
**Miklós "Miki" Fehér** (20. juuli 1979 – 25. jaanuar 2004) oli Ungari jalgpallikoondise ründaja. 

Ta suri 24-aastaselt Portugali kõrgliiga kohtumise ajal.

Fehér mängis oma karjääri jooksul kodumaa klubis Győri ETO FC ning Portugali klubide FC Porto, SC Salgueiros, SC Braga ja SL Benfica meeskondades.

Ungarit esindas ta esimest korda koondises 1998. aasta oktoobris Aserbaidžaani vastu. Järgmise viie aasta jooksul lõi ta 25 mängus seitse väravat.

Karjäär
-------

Ungaris Győri ETO FC-s mängides jäi Fehér silma FC Porto talendiotsijaile. 1998. aastal sõlmiski ta klubiga lepingu, ent suhteliselt noore mängumehena ei löönud ta klubi koosseisus läbi ning ta laenati kogemuste ammutamise eesmärgil SC Salgueirosesse. Keskpärase hooaja järel laenati ta S.C. Bragasse, kus tegi oma edukaima aasta, lüües 26 mängus 14 väravat. Pärast seda, kui Porto mängijate agent (sh ka Fehéri) läks tülli omanik Jorge Nuno Pinto da Costaga, polnud tal enam Portos kohta. Ta lahkus Estádio das Antasi staadionilt vaba agendina Benficasse, kus lõi 28 mängus 7 väravat.

Surm
----

25. jaanuaril 2004 sõitis Benfica külla Guimarãesesse, et mängida sealse Vitória S.C-ga. Kohtumist kanti televisioonis otse üle. Benfica oli juhtimas 1:0, kui Fehér sai teise poolaja lisaminutitel kollase kaardi ja äkitselt kummardus kätega oma põlvedele ning langes teadvusetult sellili murule.
Kui klubi meedikud mõistsid, et Fehéril oli süda seiskunud, püüti teda kiiresti elustada ning publik sai aru olukorra tõsidusest. Pärast väikest viivitust pääses kiirabiauto lõpuks väljakule ning viis ta haiglasse, kust natuke enne keskööd tuli teade ungarlase surma kohta. Lahkamine näitas, et 24-aastase Fehéri surma põhjustas hüpertroofse kardiomüopaatia tagajärjel tekkinud ventrikulaarne fibrillatsioon.

Fehéri mälestuseks ei kasuta Benfica enam numbrit, mida ta surmamängus kandis- särk number 29. Traagiline hukkumine põhjustas Portugali spordile tõelise šoki. Kuigi Fehér lahkus mõni aasta tagasi FC Portost nende suure rivaali Benfica klubisse, avaldasid eelmise klubi direktor Reinaldo Telles ja selleaegne peatreener José Mourinho kaastunnet Estádio da Luzil, kus Fehér oma viimast und magab.

Hooajad, klubid, mängud, väravad
--------------------------------

* 1995/1996 Győri ETO FC (8 mängu, 2 väravat)
* 1996/1997 Győri ETO FC (29 mängu, 8 väravat)
* 1997/1998 Győri ETO FC (25 mängu, 13 väravat)
* 1998/1999 FC Porto (5 mängu, 0 väravat)
* 1999/2000 FC Porto (5 mängu, 1 värav)
* 1999/2000 SC Salgueiros (14 mängu, 5 väravat)
* 2000/2001 Sporting Braga (26 mängu, 14 väravat)
* 2001/2002 FC Porto (3 mängu, 1 värav)
* 2002/2003 SL Benfica (16 mängu, 4 väravat)
* 2003/2004 SL Benfica (12 mängu, 3 väravat)

* Kokku: 143 mängu, 51 väravat
**Nikolaus Blankenfeld** (surnud arvatavasti 1522 Roomas) oli Saksa päritolu vaimulik, Tallinna toomdekaan aastatel 1519–1522.

Nikolaus Blankenfeld sündis arvatavasti Berliinis, ta oli sealse mõjuka raeperekonna liige. Tema vanaisa Thomas oli bürgermeister, isa Paul aga suurkaupmees. Tema onu Johann Blankenfeld oli vaimulik ja diplomaat, kes oli nii Tallinna ja Tartu piiskop kui ka Riia peapiiskop. Sarnaselt onuga tegi Nikolaus karjääri vaimulikuna ning enne 1512. aastat oli ta asunud Rooma. Sel aastal saabus Rooma ka tema onu Johann, kes asus tegutsema Saksa ordu generaalprokuraatori (olulisima ja alalise esindaja) ning Brandenburgi kuurvürsti saadikuna paavsti juures. Arvatavasti just onu toel sai ka Nikolaus tööd ordu juures, aidates kuni 1522. aastani ajada selle majandus- ja rahandusasju.

Ka Tallinna toomdekaaniks (kapiitli juhiks, kuna seal puudus toompraost, kes tavapäraselt oli kõrgeim aukandja kapiitlis) sai Nikolaus väga tõenäoliselt oma onu soosingul ning arvatavasti ta Liivimaale ise ei jõudnudki; vähemalt mitte ajal, kui ta oli toomdekaan. Võimalik, et dekaaniks saamine oli seotud asjaoluga, et 1518. aastal võis Roomas viibiv Nikolaus aidata ajada menetlusi, mis tõstsid Johann Blankenfeldi Tartu piiskopi ametikohale.

Nikolaus Blankenfeld suri arvatavasti 1522. aasta lõpus, sest 1523. aasta 18. veebruaril andis Johann Blankenfeld teada, et tema vennapoeg on Roomas surnud ning uueks toomdekaaniks sai Arnold Annebat.

Kirjandus
---------

* Leonid Arbusow vanem, "Livlands Geistlichkeit vom Ende des 12. bis ins 16. Jahrhundert", aastaraamatus *Jahrbuch für Genealogie, Heraldik und Sphragistik*, 1900 [1. osa], lk 50; 1911/1912/1913 [4. osa], lk 23.
* Christiane Schuchard, Johann Blankenfeld (+ 1527) - eine Karriere zwischen Berlin, Rom und Livland. In: Berlin in Geschichte und Gegenwart. 2002, lk-d 27–56, siin, lk 28, 42–43.
**BSD-litsents** on tarkvaralitsents, mida algselt kasutati operatsioonisüsteemi BSD kaitsmiseks. 

**BSD-litsentsideks** kutsutakse ka modifitseeritud ja lihtsustatud variante algsest litsentsist[*viide?*].

BSD seab vähe piiranguid tarkvara ja selle lähtekoodi kasutamisele. BSD all olevat lähtekoodi kasutades või muutes ei ole kohustust seda vabalt levitada. Samuti võib muudetud tarkvarale rakendada teistsuguse litsentsi ning kasutada seda kommertstoodetes ning suletud lähtekoodiga tarkvaras tingimusel, et jääb alles tekst originaalautori autoriõiguse kohta ning tekst vastutuse ja garantii puudumise kohta. See on erinev GNU GPL-ist, mis ei luba kasutamist omanduslikus tarkvaras.

Tingimused
----------

### 4-osaline litsents (algne)

Algne litsents sisaldas tingimust, et tarkvara reklaamtekstides peab sisalduma allikale viitav lause: "*This product includes software developed by the <organization>.*" See tekitas olukorra, kus eri asutuste/organisatsioonide loodud tarkvara kombineerimisel ühes tarkvaratootes pidi iga asutuse/organisatsiooni kohta välja kirjutama eraldi litsentsi.

### 3-osaline litsents (uus ehk modifitseeritud)

22. juulil 1999 võeti litsentsist välja reklaamtekstide kohta käiv lause. Uus litsents sai ühilduvaks GPL-iga. OSI kinnitas selle vaba tarkvara litsentsiks.

### 2-osaline litsents (lihtsustatud või FreeBSD-litsents)

Kaheosaline BSD-litsents erineb kolmeosalisest selle poolest, et puudub tingimus, mille kohaselt ei tohi tuletatud toodete reklaamimisel kasutada algsete autorite nimesid ilma loata. Samuti lisati lause, mis selgitab, et toote autori vaated ei pruugi kokku langeda FreeBSD projekti omadega. Teised projektid, näiteks NetBSD, kasutavad samasugust litsentsi, kuid ilma viimase lauseta.

### 0-osaline litsents

BSD 0-osalisel litsentsil puuduvad lisaks tingimused autoriõiguse märgise ning litsentsi-, vastutuse- ja garantiialase teksti säilitamise kohta nii lähtekoodis kui ka kahendkoodis. 0-osaline litsents on efektiivselt avaliku omandi litsents. Litsentsi lõi Rob Landley, kes kasutas seda esmakordselt Unix-käskude kollektsioonis Toybox.

Vaata ka
--------

* Apache litsents
* MIT litsents

Viited
------

1. ↑  "To All Licensees, Distributors of Any Version of BSD". University of California, Berkeley. 22. juuli 1999. Vaadatud 22. sept 2012.
2. ↑  "BSD 0-Clause License (0BSD) Explained in Plain English". *tldrlegal.com*. Vaadatud 15. veebruaril 2019.
3. ↑  "Toybox vs BusyBox - Rob Landley, hobbyist". *The Linux Foundation* (inglise). Vaadatud 28. aprillil 2023 – via YouTube.

Välislingid
-----------

* 3-osalise BSD-litsentsi tekst (inglise keeles)
* 2-osalise BSD-litsentsi tekst (inglise keeles)
Püha Eelkäija skiita endine maja Öörikul, august 2009
**Püha Eelkäija skiita** oli nunnaklooster Saaremaal. 

Vastavalt Eesti Apostlik-Õigeusu Kiriku Põhikirjale avati 13. juunil 2009 Püha Eelkäija skiita, mis on kloostriseaduse järgi ajutiselt seotud Kreekas Dimitriadose ja Almirose metropoolias Anatoli-Agias asuva Ausa Eelkäija kloostriga. 

Skiita rajati Pärnu ja Saare piiskopi Aleksandri kanoonilisel nõusolekul (EAÕK PK p.20.4) EAÕK Püha Sinodi esildise alusel. Skiitas meenutatakse jumalikul liturgial kohalikku piiskoppi. 

Algselt asus klooster Saaremaa vallas Ööriku külas. 2012. aastal alustati kolimist Pihtla valda Reo külla. Kloostrihooneks ehitati ümber Reomäe Apostel Andrease kiriku endine preestrimaja. 

Skiita uus kloostrimaja Reo külas, 7. august 2012
Püha Eelkäija skiita kabel, august 2012
Reomäe Apostel Andrease kirik. Vaade lõunast
Kloostri uued ruumid pühitseti 9. juunil 2012 toimunud piiskoplikul liturgial.

Liturgiaid toimetas skiitas preester Toivo Treima (1958–2022). 

Skiita eestseisja on olnud skeemanunn **Theofili** (Anu Siinmaa). 

Reomäe klooster suleti 2023. aasta märtsist, enam külalisi vastu ei võeta ning nunnad kolisid Kreeka emakloostrisse tagasi.

Viited
------

1. ↑  Püha Eelkäija skiita jätkab tegevust Reomäel Meie Kirik, 9. juuni 2012.

Välislingid
-----------

* Skiita koduleht
* Marjam Vaher. Saaremaa nunnaklooster valmib jõuluks. Meie Maa, 30. september 2008
* Heli Salong. Nunnade tulemine. Meie Maa, 12. juuni 2009
* Alver Kivi. Nunnaklooster pühitseti sisse. Meie Maa, 15. juuni 2009
* Raul Vinni. Nunnad seadsid end sisse. Oma Saar, 16. juuni 2009
* Raul Vinni. Nunnad kolivad Öörikult ära. Saarte Hääl, 25. mai 2010
Jurriën Timber 2023. aastal Amsterdami Ajaxi mängijana
**Jurriën David Norman Timber** (sündinud 17. juunil 2001 Utrechtis) on Hollandi jalgpallur, kes mängib kaitsjana Inglismaa Premier League'i klubis Arsenal ja Hollandi jalgpallikoondises.

2014. aastal siirdus ta Feyenoordi noortesüsteemist Amsterdami Ajaxi. Hooajal 2018/19 debüteeris ta Ajai noortevõistkonnas Hollandi esiliigas. Ajaxi põhimeeskonnas tegi Timber debüüdi 7. märtsil 2020 Hollandi kõrgliigamängus Heerenveeni vastu. Alates järgmisest hooajast kuulus ta Ajaxi põhikoosseisu. Esimese värava Hollandi kõrgliigas lõi ta 2. mail 2021 mängus Emmeni vastu. Hooaegadel 2020/21 ja 2021/22 tuli ta Ajaxiga Hollandi meistriks. 2022. aastal valiti Timber Ajaxi ja Hollandi jalgpalli aasta silmapaistvamaks talendiks.

2023. aasta juulis sõlmis ta pikaajalise lepingu Arsenaliga.

Aastatel 2015–2020 mängis Timber Hollandi noortekoondistes. 2018. aastal tuli ta Hollandi kuni 17-aastaste koondisega omavanuste Euroopa meistriks. Hollandi jalgpallikoondises debüteeris Timber 2. juunil 2021 sõprusmängus Šotimaa vastu. Timber kuulus Hollandi koondisse 2021. aasta Euroopa meistrivõistlustel ja 2022. aasta maailmameistrivõistlustel.

Tema kaksikvend Quinten Timber on samuti jalgpallur. Nende vanemad on pärit Kariibi mere saartelt.

Saavutused
----------

Ajax
* Eredivisie: 2020–21, 2021–22
* KNVB beker: 2020–21

Arsenal
* FA Community Shield: 2023

Viited
------

1. ↑  "Jurrien Timber signs for Arsenal". *Arsenal FC*. 14. juuli 2023. Vaadatud 14. juulil 2023.
2. ↑  "Het Verhaal Achter: De gebroeders Timber". *Ajax Showtime*. 8. märts 2020.

| * v
* r
Arsenal FC mängijad  –  Premier League |
| --- |
| 

* 1 Ramsdale
* 2 Saliba
* 4 White
* 5 Partey
* 6 Gabriel
* 7 Saka
* 8 Ødegaard (c)
* 9 Gabriel Jesus
* 10 Smith Rowe
* 11 Martinelli
* 12 Timber
* 14 Nketiah
* 15 Kiwior
* 17 Cédric
* 18 Tomiyasu
* 19 Trossard
* 20 Jorginho
* 21 Vieira
* 22 Raya
* 24 Nelson
* 25 Elneny
* 29 Havertz
* 31 Hein
* 35 Zintšenko
* 41 Rice
* Treener: Arteta

 |

| * v
* r
Holland koondis  –  UEFA Euro 2020 |
| --- |
| 

* 1 Bizot
* 2 Veltman
* 3 De Ligt
* 4 Aké
* 5 Wijndal
* 6 De Vrij
* 7 Berghuis
* 8 Wijnaldum (c)
* 9 Weghorst
* 10 Depay
* 11 Promes
* 12 Van Aanholt
* 13 Stekelenburg
* 14 Gravenberch
* 15 De Roon
* 16 Klaassen
* 17 Blind
* 18 Malen
* 19 L. de Jong
* 20 Van de Beek
* 21 F. de Jong
* 22 Dumfries
* 23 Krul
* 24 Koopmeiners
* 25 Gakpo
* 26 Timber
* Treener: De Boer

 | Holland |

| * v
* r
Hollandi koondis  –  2022. aasta jalgpalli maailmameistrivõistlused |
| --- |
| 

* 1 Pasveer
* 2 Timber
* 3 De Ligt
* 4 Van Dijk (c)
* 5 Aké
* 6 De Vrij
* 7 Bergwijn
* 8 Gakpo
* 9 L. de Jong
* 10 Depay
* 11 Berghuis
* 12 Lang
* 13 Bijlow
* 14 Klaassen
* 15 De Roon
* 16 Malacia
* 17 Blind
* 18 Janssen
* 19 Weghorst
* 20 Koopmeiners
* 21 F. de Jong
* 22 Dumfries
* 23 Noppert
* 24 Taylor
* 25 Simons
* 26 Frimpong
* Treener: Van Gaal

 | Holland |
**Rein Aro** (sündinud 21. veebruaril 1942 Tormas) on eesti kirjastustöötaja ja tehnikaajakirjanik.

Elukäik
-------

Rein Aro lõpetas Tallinna Polütehnilise Instituudi 1966. aastal elektromehaanikainseneri erialal. Töötas aastast 1968 ENE teadusliku toimetajana, aastast 1989 Eesti Entsüklopeediakirjastuses tehnika- ja täppisteaduste toimetuse juhatajana ning aastast 1999 ühtlasi peatehnoloogina. Viis kirjastuse üle nüüdisaegsele trükiettevalmistustehnoloogiale. On Väikese entsüklopeedia 2002 ja selle täiendatud trüki peatoimetaja. Oli aastail 1992–2003 Eesti Entsüklopeediakirjastuse ASi nõukogu liige ja aastail 1998–2001 selle aseesimees.

Alates 2006. aastast on Rein Aro ajakirja Elektriala peatoimetaja-kujundaja. Ta teeb kaastööd artiklite autorina ja märksõnastike koostajana TEA entsüklopeediale. On Eesti Ajakirjanike Liidu liige aastast 1977, on Tormalaste Kodupaigaühenduse trükiste („Torma Album", II–VI, 1997–2012 jt) koostamise kavandajaid, toimetajaid ja autoreid ning kujundaja.

Isiklikku
---------

Rein Aro abikaasa Riina-Ester Aro on töötanud toimetaja ja tantsuõpetajana. Peres on kaks poega ja tütar.

Teatmeteosed
------------

Rein Aro on osalenud alates jaanuarist 1968 entsüklopeediate ja teiste teatmeteoste loomisel artiklite autorina, märksõnastike koostajana, toimetajana, tõlkijana, fotode ja illustratsioonide autorina:

* ENE 1.–8. köide ja lisaköide (1968–1978)
* Eesti entsüklopeedia 1.–15. köide (1985–2007)
* Tehnikaleksikon (1981)
* õpilasentsüklopeedia ENEKE (1982–1986)
* Väike entsüklopeedia 2002 [peatoimetaja)
* A ja O

Välislingid
-----------

* "Eesti entsüklopeedia" koduleht
* TEA entsüklopeedia veebiversioon
Los Alamose Labori direktor Robert Oppenheimer (pildil vasakul), Manhattani projekti direktor kindralmajor Leslie Groves (keskel) ja California Ülikooli Berkeleys president Robert Gordon Sproul (paremal) laborile armee ja mereväe "E" autasu üleandmise tseremoonial oktoobris 1945
**Los Alamose Labor** (inglise keeles *Los Alamos Laboratory*; tuntud ka kui "**Projekt Y"**) oli New Mexico osariigis Los Alamoses 1943. aastal Manhattani projekti raames rajatud salajane teaduslabor, mille eesmärk oli välja töötada esimene tuumapomm.

Labori esimene direktor oli Robert Oppenheimer (1943–1945). Detsembris 1945 määrati direktoriks Norris Bradbury, kes asus korraldama sõjaaegse projekti ümberkujundamist püsivaks teaduslaboriks.

Labor tegi teise maailmasõja ajal tihedat koostööd California Ülikooliga.

Pärast sõja lõppu osaleti 1946. aastal operatsioonis Crossroads, mille käigus testiti Bikini atollis tuumarelvi.

1946. aasta lõpuks oli "Projekt Y" maksma läinud 57,88 miljonit USA dollarit, mis 2021. aasta vääringus oleks umbes 800 miljonit.

1. augustil 1946 allkirjastas USA president Harry Truman tuumaenergia seaduse, millega loodi 1947. aasta algul Ameerika Ühendriikide Aatomienergia Komisjon. Sellega alustati tuumaenergia üleviimist sõjaväe käsutusest tsiviilvaldkonda.

Laborist sai 1. jaanuaril 1947 Los Alamose teaduslabor ja 1981. aastal Los Alamose Riiklik Labor.

Vaata ka
--------

* Los Alamose Riiklik Labor
* Trinity

Viited
------

1. ↑  Manhattan District History, Book VIII, Volume 1 – Los Alamos Project (PDF) Lk S8.
14. ja 15. jaanuaril 1934 valiti Mustla alevivolinikeks (RTL 1934, 17):

Vaba ruudu järgi valitud
------------------------

* August Johanson

ESTP tööliste ja väikemajaomanikkude valimisliidus
--------------------------------------------------

* Johan Tinn

Mustla majaomanikkude seltsi valimisliidus
------------------------------------------

* Johan Aavik

Uuendajateliidu valimisliidus
-----------------------------

* Hugo Orro
* Andres Lamson
* Jaak Leppik
* Nikolai Karu
* August Tupits

Vabadussõjalaste rahvaliikumise valimisliidus
---------------------------------------------

Arvati välja alevivalitsuse otsusega.

* Konstantin Koik
* Jaan Seero

Väikemajaomanikkude ja käsitööliste valimisliidus
-------------------------------------------------

* Jaak Klein

Väikemajaomanikkude ja üürnikkude valimisliidus
-----------------------------------------------

* Johan Rekandi

Väikemajaomanikkude, vabadussõjalaste ja tööliste valimisliidus
---------------------------------------------------------------

Arvati välja alevivalitsuse otsusega.

* Karl Lamson
* August Ruus
* Jaak Taperson

Vaata ka
--------

* Mustla linnavolinike loend

Viited
------

1. 1 2  Vabside rookimine Viljandis ja Mustlal. Rahvaleht, 5. aprill 1934, nr 78, lk 2.
**Piusa raudteejaam** on raudteejaam Võru maakonnas Võru vallas Piusa külas.
Läbi Piusa kulgeb Valga–Petseri raudteelõik, mis valmis 1889. aastal osana Riia-Pihkva-Peterburi raudteest.

Tänu 2011. aastal valminud Koidula raudteejaamale sai võimalikuks Tartu–Koidula rongiliini pikendamine Piusani, mis teostus alates 2012. aasta suveperioodist, kui Piusal valmis uus lühike perroon.
Varem sõitsid reisirongid läbi Piusa viimati 2001. aastal (liinil Valga–Veski). Piusa raudteejaamale eelnes sellel liinil Valga poolt tulles Tuderna raudteepeatus ja järgnes Veski raudteepeatus. Jaamas asuvad pöörmed ja kõrvalteed ning võib toimuda ka kaupade rongidele ning neilt maha laadimine.

Ajalugu
-------

Piusa raudteejaam rajati 1930. aastatel seoses liivakaevandusega. Valmimise ajal jäi jaam Orava valda. 

Esialgne jaamahoone hävis II maailmasõjas. Uus kergete modernismi sugemetega stalinistlikus stiilis jaamahoone valmis 1950. aastate lõpus. 
Ülimadala kelpkatusega hoone ehitati tüüpprojekti järgi sarnaselt Mustjõe, Reola, Veriora ja muude jaamahoonetega. Piletimüük lõpetati jaamahoonest 1990. aastate keskpaigas. 
Hoone on praeguseks renoveeritud ning alates 2003. aastast tegutseb seal keraamikaateljee Piusa Savikoda 

Raudteejaama lähedal asuvad Piusa koopad, liivamaardla ja külastuskeskus. 

* Piusa jaamast vaatega Valga suunal, esiplaanil väljasõidufooridPiusa jaamast vaatega Valga suunal, esiplaanil väljasõidufoorid
* Piusa jaama kõrikPiusa jaama kõrik
* Edelaraudtee reisirong (DR1B) aastal 2013Edelaraudtee reisirong (DR1B) aastal 2013
* Stadler FLIRT tüüpi rong PiusalStadler FLIRT tüüpi rong Piusal
* Piusa jaamahoone, kus alates 2003. aastast tegutseb keraamikaateljee nimega Piusa SavikodaPiusa jaamahoone, kus alates 2003. aastast tegutseb keraamikaateljee nimega Piusa Savikoda

Viited
------

1. ↑  Postimees: "Alates pühapäevast sõidab rong taas Piusale", 24.05.2012
2. ↑  VALGA - PETSERI - IRBOSKA; Eesti Raudteeajaloo Selts
3. ↑  Piusa jaama tehnokorraldusakt[*alaline kõdulink*]; AS Eesti Raudtee
4. ↑  Piusa raudteejaam • XX sajandi arhitektuur • Kultuurimälestiste riiklik register
5. ↑  ERR: "Reisirongiliikluse taastamine Kagu-Eestis on andnud esimesi tulemusi" 18.06.2012
6. ↑  Pilte Piusa raudteejaamast; Baltic Trains Picture Gallery
7. ↑  Maahommik: 216; ERR Videoarhiiv
8. ↑  Piusa Savikoda

Välislingid
-----------

|  |  |
| --- | --- |
|  | Pildid, videod ja helifailid Commonsis: **Piusa raudteejaam** |

* Leele Välja: Raudteearhidektuur; Tallinn 2012
* Piusa raudteejaam; pskovrail.ru (*vene keeles*)
* Infot jaama kohta; fotod (*vene keeles*)

|  |  |
| --- | --- |
| **Eelnev peatus** |  **Raudteepeatus idasuunalistel reisirongiliinidel** |
|  Koidula |  **Piusa** |

|  |  |  |
| --- | --- | --- |
| **Eelnev peatus** | **Endine raudteepeatus**  | **Järgnev peatus** |
|  Tuderna |  **Piusa** | Veski  |
Taastatud Rootsi lõvi mälestusmärk (2000)
**Rootsi lõvi mälestusmärk** (ka **Narva lõvi mälestusmärk**) on mälestusmärk Narvas. Sellega mälestatakse Põhjasõja Narva lahingut.

18. oktoobril 1936 avasid Rootsi laevastiku hävitajaga HMS Klas Horn Eestit külastanud Rootsi prints Gustaf Adolf ja krahv Folke Bernadotte Narva lahingu monumendi Narva linna sissesõidutee ääres Härmamäel. Stockholmi kuningalossi ees asuva Bernard Foucquet' pronkslõvi koopiana arhitekt Ragnar Österbergi kavandi järgi valmistatud 8,5 m kõrgune mälestusmärk koosnes Lääne-Rootsi graniidist väljaraiutud alusest ja sellel seisvast umbes 1,5 m kõrgusest ja üle 2 m pikast lõvist, mis oli valatud Otto Meyeri kunstivalukojas Stockholmis ning mida kohalik rahvas hakkas nimetama Rootsi kutsikaks. Mälestusmärgi ühel küljel oli Karl XII monogramm ja selle all aastaarv MD CC, teisel küljel kiri "SVECIA MEMOR, MC M XXXVI". Teise maailmasõja ajal mälestusmärk hävis, pronksist lõvi laaditi raudteevagunile ja ilmselt sulatati Saksamaal.

Mälestusmärk taastati kolmandiku võrra väiksemana ja selle avas 18. novembril 2000. aastal Narva lahingu 300. aastapäeva puhul Rootsi asepeaminister Lena Hjelm-Wallén. Kuningalossi lõvi asemel on skulptuur koopia Stockholmi Kuningliku Kunstiakadeemia peasissekäigu treppi kaunistavast lõvist. Stockholmis asuv lõvi on omakorda loodud Medici lõvide eeskujul. Karl XII monogrammi uuel sambal ei ole.

Taastatud Narva lõvi mälestusmärk asub Joaorus Linnuse tänaval.

* Endine mälestusmärk (1936)Endine mälestusmärk (1936)
* Lõvi kuju 1936. aastalLõvi kuju 1936. aastal
* Endise mälestusmärgi rusud (1944)Endise mälestusmärgi rusud (1944)
* Rootsi lõvi mälestusmärgi panoraamRootsi lõvi mälestusmärgi panoraam
* Mälestusmärk öösel (2013)Mälestusmärk öösel (2013)
* Mälestusmärk suvepäevalMälestusmärk suvepäeval
* Mälestusmärk sügisööselMälestusmärk sügisöösel
* Mälestusmärk talvelMälestusmärk talvel
* Mälestusmärki tutvustav teave eesti, vene ja inglise keelesMälestusmärki tutvustav teave eesti, vene ja inglise keeles

Viited
------

1. ↑  Slottslejonen
2. ↑  "Kaarel 12. mälestussammas Narwa lahinguwäljal sai walmis". *Postimees*. 10.09.1936. Mälestussammas on 8,5 meetrit kõrge ja tema ülemise osa moodustab pronksist walmistatud suur lõwi, mis peaga ida poole.
3. ↑  "Rootsi lõvi saabus Narwa". *Uus Eesti*. 08.09.1936. Lõwi kõrgus on umbes 1,5 meetrit ja pikkus üle 2 meetri.
4. ↑  "Rootsi kutsikas", Käsmu meremuuseumi toimetised nr.6, 2001, lk. 35–39
5. 1 2  "Ruotsin kuninkaanlinnan leijona Narvassa". *Estofennia* (Soome keeles). Vaadatud 03.11.2021.`{{netiviide}}`: CS1 hooldus: tundmatu keel (link)
6. ↑  "Mälestusmärk „Rootsi lõvi"". Narva: Narva Muuseum. Raamatust "Narva. Datšaast paleeni.". Vaadatud 03.11.2021. `{{netiviide}}`: eiran teksti "autor Madis Tuuder & Karin Paulus" (juhend)

Välislingid
-----------

|  |  |
| --- | --- |
|  | Pildid, videod ja helifailid Commonsis: **Rootsi lõvi mälestusmärk** |
|  |
| --- |
|  |
| **Kreeka tähed** |
| Α, α – alfa | Β, β – beeta |
| Γ, γ – gamma | Δ, δ – delta |
| Ε, ε – epsilon | Ζ, ζ – dzeeta |
| Η, η – eeta | Θ, θ – teeta |
| Ι, ι – ioota | Κ, κ – kapa |
| Λ, λ – lambda | Μ, μ – müü |
| Ν, ν – nüü | Ξ, ξ – ksii |
| Ο, ο – omikron | Π, π – pii |
| Ρ, ρ – roo | Σ, σ – sigma |
| Τ, τ – tau | Υ, υ – üpsilon |
| Φ, φ – fii | Χ, χ – hii |
| Ψ, ψ – psii | Ω, ω – oomega |
| **Arhailised tähed** |
| () digamma |  stigma |
|  heeta |  san |
|  kopa |  sampii |
|  šoo |  |

**Digamma** (suurtähena **Ϝ**, väiketähena **ϝ**, vanakreeka *ϝαῦ* ja *δίγαμμα*) on arhailine kreeka tähestiku täht. Digamma väärtus kreeka numbrina on 6. 

Digamma hääldus vanakreeka keeles poolvokaalina /w/. Mitmetes vanakreeka keele murretes, sealhulgas atika murdes, kadus /w/ häälduses väga varakult ja seetõttu ei vajatud seda ka kirjas. Joonia murdest kadus /w/-häälik ilmselt enne Homerose eeposte kirjapanekut 7. sajandil eKr. 403 eKr loobuti Atikas digammast. 

Digammast on jälgi luules, kus ebakorrapärasused värsimõõdus viitavad digamma esinemisele Homerosel, Sapphol ja Alkmanil. 

Digamma pärineb foiniikia tähestiku tähest waw (). Digammast pärineb ladina tähestiku F. Etruskid hakkasid digammat kasutama oma keele /f/-hääliku märkimiseks, sest vanakreeka fii hääldus /ph/-na. 

Pamfüülia teisend

Välislingid
-----------

* Vau/Digamma (*inglise keeles*)
Schwarzlose raskekuulipilduja
Gatlingi kuulipilduja
**Raskekuulipilduja** on kolmjalg- või ratasalusele paigaldatud automaatne tulirelv valangutega tulistamiseks, kaliibriga alla 20 mm, tavaliselt 12,7–15 mm. Raskekuulipildujaks loetakse ka 7,62 mm vesijahutusrauaga, alusele paigaldatud kuulipildujad, samuti mitmeraudsed Gatlingi tüüpi kuulipildujad. .

Raskekuulipilduja on kuulipilduja, mis on tänapäeval üldjuhul kaliibriga 12,7–14,5 mm (kindlasti üle 10 ja alla 20 mm), lahingukaaluga üldjuhul üle 15 kg ja mis on mõeldud kasutamiseks ja kandmiseks enam kui ühele sõjaväelasele. Varem on raskekuulipildujaks loetud ka alla 12,7 mm kaliibriga, kuid tuleulatuse suurendamiseks ja stabiliseerimiseks (eraldikantavale) lafetile paigaldatud nii-öelda keskmisi kuulipildujaid. 

Sageli on raskekuulipildujad paigaldatud mobiilsuse ja stabiilsuse huvides sõidukitele ehk pardarelvadena. Teisel juhul on kuulipilduja kasutamiseks ja kandmiseks vaja eraldi väikest allüksust (grupp, meeskond)

Vaata ka
--------

* Kergekuulipilduja
* Keskmine kuulipilduja ehk põhikuulipilduja

Viited
------

1. ↑  Valimik sõjandustermineid. 1998. Koostanud Heino Ernits. Tallinn: Eesti Entsüklopeediakirjastus. Lk 180.
2. ↑  Tehnikaleksikon, lk. ??.

NSV Liidu ratasalusel raskekuulipilduja DŠK
Edmond Tapsoba (2022)
**Edmond Fayçal Tapsoba** (sündinud 2. veebruaril 1999 Ouagadougous) on Burkina Faso jalgpallur, kes mängib keskkaitsjana Saksamaa kõrgliigaklubis Leverkuseni Bayer ja Burkina Faso jalgpallikoondises.

Ta alustas klubikarjääri Burkina Faso jalgpalliklubides Salitas ja US Ouagadougou.

2017. aastal liitus ta Portugali klubiga Leixões, kuid klubi põhimeeskonnas ta liigadebüüti ei teinud. Aasta hiljem siirdus ta teise Portugali klubisse Vitória de Guimarães. Hooajal 2018/19 mängis ta Vitória de Guimarãesi reservmeeskonnas Portugali esiliigas. Portugali kõrgliigas tegi ta debüüdi 18. augustil 2019 mängus Boavista vastu. Esimese värava lõi ta Portugali kõrgliigas sama aasta 14. septembril mängus Desportivo Avese vastu. Hooaja 2019/20 esimeses pooles murdis Tapsoba kohe ennast Vitória de Guimarãesi põhikoosseisu ja lõi 16 mänguga liigas neli väravat. 2020. aasta jaanuaris valiti Tapsoba Portugali kõrgliiga kuu parimaks kaitsjaks.

2020. aasta jaanuaris sõlmis ta viie ja poole aasta pikkuse lepingu Leverkuseni Bayeriga. Saksamaa kõrgliigas tegi ta debüüdi 8. veebruaril 2020 mängus Dortmundi Borussia vastu ja lõi esimese värava aasta hiljem 21. veebruaril mängus Augsburgi vastu.

Burkina Faso jalgpallikoondises tegi Tapsoba debüüdi 24. augustil 2016 sõprusmängus Usbekistani vastu. Koondisekarjääri esimese värava lõi ta 19. novembril 2022 sõprusmängus Elevandiluuranniku vastu. Ta kuulus Burkina Faso koondisse 2022. aasta Aafrika rahvaste karikavõistlustel, kus valiti ka turniiri sümboolsesse koosseisu.

Viited
------

1. 1 2   (vaadatud 6.1.2024)
2. ↑  "Melhores de janeiro 2019-20: Ricardo Horta e Kukula em destaque". ligaportugal.pt. Vaadatud 6.1.2024
3. ↑  "BAYER 04 SIGN CENTRAL DEFENDER TAPSOBA – RETSOS ON LOAN AT SHEFFIELD UNITED". Bayer 04 Leverkusen. 31. jaanuar 2020. Vaadatud 31. jaanuaril 2020.
4. ↑   (vaadatud 6.1.2024)
Kaart

Valmiera jaamahoone
**Valmiera raudteejaam** on raudteejaam Valmiera linnas Valga–Riia raudteeliinil.

Jaam asub Riiast 120,8 km kaugusel. Jaamas asub lisaks peateele kolm kõrvalteed; platvorme on kaks. Päevas peatub seal kaheksa reisirongi. Jaamas võib toimuda ka kaupade rongidele ning neilt maha laadimine.

Raudteejaam avati 1889. aastal ja algselt kandis see nime *Wolmar*. Raudtee valmimisajal jäi see Volmari kreisi Volmari kihelkonda Kauguri mõisa maadele. Praeguse nime sai jaam aastal 1919. Vana jaamahoone hävis sõjategevuse käigus aastal 1941. Varem viisid jaamast kitsarööpmelised raudteed Staicelesse, Heinastesse ja Smiltenesse (Heinaste-Smiltene kitsarööpmeline raudtee valmis aastal 1912). Algselt oli kitsarööpmelise raudtee jaam praeguse Valmiera raudteejaama kõrval, ent Teise maailmasõja järel need ühendati.Kitsarööpmelise raudtee jaamal oli oma vedurite hoolduseks mõeldud depoo.

Detsembris 2019 suleti Valmiera ja Lode jaamade vahel asuv Bāle raudteejaam reisiliikluseks.

Viited
------

1. ↑  ""Līnijai Rīga-Valka 120 gadi"". Originaali arhiivikoopia seisuga 1. september 2018. Vaadatud 25. detsembril 2015.
2. ↑
3. ↑  T. Altbergs, K. Augustāne, I. Pētersone. Dzelzceļi Latvijā. R: Jumava, 2009, 82. lk.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Valmiera raudteejaam** |

* Infot jaama kohta; fotod (*vene keeles*)
* Jaam vanal kaardil

|  |  |  |
| --- | --- | --- |
| **Eelnev peatus** |  **Raudteepeatus liinil Riia-Valga** | **Järgnev peatus** |
|  Lode |  **Valmiera** | Brenguļi  |

  


|  |  |  |
| --- | --- | --- |
| **Eelnev peatus** | **Endine raudteepeatus**  | **Järgnev peatus** |
|  Jāņuparks |  **Valmiera** | Cempi  |